佛教大雄中學

佛教大雄中學係位於香港九龍長沙灣嘅一間政府津貼中學，1969年創校，係香港佛教聯合會創辦嘅第二所中學。位置係長發街 38 號。現任校長係招康明。

校舍 
大雄校舍佔地約五千平方米，樓高六層，有供一般教學用嘅標準教室 26 間，實驗室 4 間、地理室、音樂室、美術室各一間。此外，又有畀同學課餘嘅圖書館同閱讀室，畀社工約見家長同埋輔導學生用嘅會見室。學校設有籃球場、排球場、體操室、有蓋操場、園圃，畀學生活動同休憩。

電腦設施方面，個個課室都有網絡接點、投影機同多媒體電腦，教員室入面就為每位先生提供一部多媒體桌面電腦，方便老師搵資料，製作教材，另外附設教學軟件製作中心，研發校本嘅教材以及教學平台；另外，重有電腦室同多媒體語言中心，畀同學上堂用；圖書館亦裝有 43 部電腦畀同學使用。

新翼起好之後，增加咗學生活動中心同輔導活動中心，仲有畀老師同學生傾計嘅聚言室、暢談室、學生會辦事處、領袖生室同家長教師會辦事處等等。2003年，又增設咗英語閣，等學生可以同外籍老師暢談和交流；2004年，增加咗數學閣，等同學喺唔上堂嗰時，透過唔同嘅活動，啟發佢哋研習數學嘅興趣。

班別架構 
本校中一至中六採用平衡班制，每級四班。
中三嘅同學可以全部獲派中四學位。

初中學生除修讀一般基礎課程外，亦研習普通話及電腦等科目。

校徽 
「卍」本來係古代嘅一種吉祥徽號，有釋為「德」字，亦有譯為「萬」，就係萬德匯聚嘅意思。後來畀佛教廣泛採用，作為吉祥如意嘅象徵。

至於法輪方面，「輪」係古印度的一種武器。而「法輪」係指佛所講嘅教法圓滿無缺，有「輪」咁嘅威力，能夠滅除煩惱，乃至摧毀一切唔正確嘅見解。

校訓 
大雄嘅校訓係「明智顯悲」，即係「明平等智，顯同體悲」。

所謂「明平等智」，即係我地要將「平等性智」嘅佛德，徹底研究明白，明白有自己亦同時有他人嘅道理。彼此之間，也須平等待遇。人同人，人同物，物同物之間，都有平等嘅概念存在住。呢個係佛教嘅術語。如來有四智：大圓鏡智，平等性智，妙觀察智，成所作智。平等智，就係平等性智嘅簡稱。以凡夫俗子嘅第七識之「我見」，轉而提昇得到智慧，以證明自己同其他人，一切都係平等齊觀，彼此佛性同故，常住不變嘅。故謂之「平等性智」即密宗的「灌頂智」。

而「顯同體悲」方面，佛理認為，一切眾生嘅身體，同己身同為一體，同樣會發生拔除痛苦，興起快樂嘅心，呢個就係同體嘅慈悲心。凡有學問嘅人，應該盡量表現出嚟。同體慈悲又係佛教術語，起信論曰：「一切諸佛菩薩，皆願度脫一切眾生，常恆不捨，以同體智力之故，就隨應見聞而現作業」。又曰：「一切眾生如己身，平等無別」。

出名舊生 
曾國衛：依家政制及內地事務局局長
周啓生：香港男歌手

學校網頁 
佛教大雄中學

香港中學
香港佛教聯合會會屬中學